Document ID: 31995L0001

31995L0001
L 052/1
SLUŽBENI LIST EUROPSKE UNIJE
DIREKTIVA 95/1/EZ EUROPSKOG PARLAMENTA I VIJEĆA
od 2. veljače 1995.
o najvećoj konstrukcijskoj brzini, najvećem zakretnom momentu i najvećoj neto snazi motora motornih vozila na dva ili tri kotača
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 100.a,
uzimajući u obzir Direktivu Vijeća 92/61/EEZ od 30. lipnja 1992. u odnosu na homologaciju tipa motornih vozila na dva ili tri kotača (1),
uzimajući u obzir prijedlog Komisije (2),
uzimajući u obzir mišljenje Gospodarskog i socijalnog odbora (3),
u skladu s postupkom utvrđenim u članku 189.b Ugovora (4),
budući da unutarnje tržište obuhvaća područje bez unutarnjih granica u kojemu je osigurana sloboda kretanja robe, ljudi, usluga i kapitala; budući da je potrebno donijeti mjere u tom smislu;
budući da se metode mjerenja najveće konstrukcijske brzine, najvećeg zakretnog momenta i najveće neto snage motora motornih vozila na dva ili tri kotača razlikuju među državama članicama; budući da zbog svojih razlika te metode predstavljaju prepreku pri trgovini unutar Zajednice;
budući da se prepreke radu unutarnjeg tržišta mogu ukloniti ako sve države članice donesu iste zahtjeve umjesto svojih nacionalnih propisa;
budući da je potrebno sastaviti usklađene zahtjeve za metode mjerenja najveće konstrukcijske brzine, najvećeg zakretnog momenta i najveće neto snage motora motornih vozila na dva ili tri kotača kako bi se omogućila primjena postupaka homologacije tipa i homologacije tipa sastavnih dijelova utvrđenih u Direktivi 92/61/EEZ, za svaki tip takvog vozila,
DONIJELI SU OVU DIREKTIVU:
Članak 1.
Ova Direktiva odnosi se na metode mjerenja najveće konstrukcijske brzine, najvećega zakretnog momenta i najveće neto snage motora svih tipova vozila definiranih u članku 1. Direktive Vijeća 92/61/EEZ.
Članak 2.
Postupak dodjele homologacije tipa sastavnih dijelova u vezi s najvećom konstrukcijskom brzinom, najvećim zakretnim momentom i najvećom neto snagom motora (mjernim metodama) tipa motornog vozila na dva ili tri kotača i uvjeti koji uređuju slobodno kretanje tih vozila navode se u Direktivi 92/61/EEZ.
Članak 3.
Unutar razdoblja od dvije godine od dana donošenja ove Direktive Komisija će provesti novu sveobuhvatnu studiju kako bi se utvrdilo postoji li veza između nesreća i najveće snage motora iznad 74 kW. Studija će usporediti i ocijeniti posljednja znanstvena istraživanja i provest će prikladno novo istraživanje kako bi se donijeli konačni prijedlozi za politiku vezanu uz tu temu. Na temelju zaključaka studije Komisija će, ako je to potrebno, predložiti nove zakonske mjere.
Članak 4.
Sve izmjene potrebne da se zahtjevi u Prilozima I. i II. prilagode tehničkom napretku donose se u skladu s postupkom utvrđenim u članku 13. Direktive 70/156/EEZ (5).
Članak 5.
1. Države članice donose i objavljuju odredbe potrebne za usklađivanje s ovom Direktivom najkasnije do 2. kolovoza 1996. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
Od datuma navedenog u prvom podstavku države članice ne smiju zabraniti početak uporabe vozila koja su u skladu s ovom Direktivom.
One primjenjuju ove odredbe od 2. veljače 1997.
2. Države članice Komisiji dostavljaju tekstove odredaba nacionalnog prava koje donesu u području na koje se odnosi ova Direktiva.
Članak 6.
Nacionalno zakonodavstvo smije državama članicama dozvoliti da, na njihovom državnom području, odbiju prvu i svaku sljedeću registraciju vozilima koja imaju najveću neto snagu veću od 74 kW.
Članak 7.
Ova je Direktiva upućena državama članicama.
Sastavljeno u Bruxellesu 2. veljače 1995.

Labels: 7
8
15